Starts draktsponsor vil ha Mjelde sparket
- Hvis de venter nå, så blir det nedrykk. De må gjøre noe nå, sier Netthandelen-gründer og Start-sponsor Einar Øgrey Brandsdal til Fædrelandsvennen. Netthandelen inngikk en ny avtale med Start før årets sesong, og Brandsdal er ikke i tvil om hva han ønsker.Netthandelen var også draktsponsor da Tom Nordlie var i klubben sist. Da ledet treneren klubben opp i eliteserien, og til sølv året etter.Selv ønsker Nordlie å si minst mulig om utspillet fra Start-sponsoren overfor Fædrelandsvennen, men innrømmer at det frister å bli fotballtrener igjen. - Jeg ønsker å være fotballtrener igjen, men det må være noe annerledes enn tidligere. Jeg har bygd mye grunnmur og reisverk. Jeg har lyst til å fullføre noe, sier Nordlie, som også innrømmer at han kunne bodd i Kristiansand - uavhengig av fotball, til lokalavisen. Magne Kristiansen, administrerende direktør i Start, er ikke begeistret over utspillet fra sponsoren. - Vi trenger støtte og backing i den situasjonen vi er i. Jeg skulle helst sett at vi hadde unngått denne typen ytringer fra en av våre største sponsorer. Men dette er en privat ytring, så han skal få lov til å mene det han vil, sier Kristiansen, og påpeker at klubben ikke lar seg påvirke direkte eller indirekte av sponsorer. Full tillit til Mjelde Start-spiller Jesper Mathisen forstår at mange har meninger om klubben og klubbens situasjon, men påpeker at spillerne har full tiltro til det Mjelde gjør på Sør Arena. - Einar er en frittalende fyr, og at det er meninger rundt oss nå er naturlig. Vi har full tiltro til det vi driver med, og full tiltro til hverandre, sier Jesper Mathisen til VG. Nå er han innstilt på å jobbe enda hardere for å få skuta på rett kjøl. - Vi skjønner alvoret, men har ikke panikk. Vi kan ikke høre på alle rundt oss, vi må bare jobbe knallhardt videre, så er vi sikre på at dette kommer til å snu. Da må vi spillerne prestere på et høyere nivå. - Vi har 110 prosent tillit til Mons. Det er vi som har vært for dårlige. Det er ikke mye han kan gjøre med at vi misser i markeringene, slipper inn enkle mål og ikke scorer på sjansene våre. Om det er noen som skal gå i seg selv er det vi spillerne - ikke trenerne. Vi har vist at på vårt beste kan vi spille jevnt med de fleste, og det er ikke så mye som skal til for at det skal snu igjen, fortsetter han. Nå håper Mathisen Start-spillerne og Mjelde får litt arbeidsro. - Jeg kjenner Einar godt, og vi setter pris på hans engasjement. Men han er best på det han gjør. Det er Netthandelen. Der er også i verdensklasse det han gjør der. Jeg skal lære ham litt fotball, så kan han lære meg litt om Netthandelen, runder Mathisen av og ler.
Start sliter i bunn av eliteserien. Nå ønsker klubbens draktsponsor Tom Nordlie tilbake på Sør Arena - på bekostning av Mons Ivar Mjelde.